**Ukrainas civilās infrastruktūras graušana ar raķetēm un droniem Krievijas-Ukrainas kara laikā** ir daļa no Krievijas bruņoto spēku noziegumiem, kurus tie veic Krievijas-Ukrainas kara laikā 2022. un 2023. gadā.

Ukrainas pilsētu raķešu apšaudes 10. oktobrī.
Kijivas iela pēc Krievijas raķešu uzbrukuma 10. oktobrī.
Raķetes *H-22* trāpījums Kremenčukas tirdzniecības centram *Amstor*.

Dronu piegādes no Irānas
------------------------

Pēc Rietumvalstu izlūkdienestu ziņām 20. augustā Irānas galvaspilsētas Teherānas lidostā nolaidās transporta lidmašīna "Il-76" ar ASV un Lielbritānijas ieročiem, kurus Krievija bija ieguvusi Ukrainā. Krievijas valdības pārstāvji samaksājuši 140 miljonus eiro par pirmo bezpilota lidaparātu partiju, kurā bija 100 droni-kamikadzes "*Shahed*" un seši lielie lidaparāti.
Apvienotās Karalistes drošības dienesta rīcībā nonāca 2022. gada 14. septembrī noslēgts līgums starp Irānas Bruņoto spēku Aizsardzības un loģistikas ministriju un Krievijas uzņēmumu "*Rosoboronexport*" par artilērijas un tanku lādiņu, kā arī raķešu paraugu piegādi pirms iepirkuma veikšanas.

Kara stratēģijas maiņa 2022. gada rudenī
----------------------------------------

Pēc neveiksmēm austrumu un dienvidu frontēs 8. oktobrī Putins par Krievijas Federācijas bruņoto spēku Apvienotā grupējuma pavēlnieku iecēla Aerokosmisko spēku virspavēlnieku Sergeju Surovikinu, kas iezīmēja Krievijas kara stratēģijas maiņu. 10. oktobrī Krievijas karaspēks ar 84 raķetēm un 24 bezpilota lidaparātiem apšaudīja Ukrainas galvaspilsētu Kijivu un vairākas citas pilsētas, kas izraisīja postījumus civilās infrastruktūras objektos. Krievijas prezidents Vladimirs Putins šo uzbrukumu raksturoja kā atriebību par 8. oktobrī notikušo Krimas tilta spridzināšanu. Irānā ražotie droni *Shahed-136* tika palaisti no Baltkrievijas.

13. oktobrī Ukrainas armijas Ģenerālštābs vēstīja, ka no Krievijas izšautās raķetes trāpījušas vairāk nekā 40 apdzīvotās vietās Mikolajivas, Vinnicas, Čerkasu un Čerņihivas apgabalos. Krievija turpināja izmantot arī Irānā ražotos dronus pašnāvniekus. Galvaspilsētā Kijivā un 12 Ukrainas apgabalos bija izpostīta enerģētikas infrastruktūra.
Ukrainas prezidents Volodimirs Zelenskis uzsvēra, ka Ukrainas gaisa spēki turpina cīņu par valsts debesīm. Katru stundu tiekot saņemtas ziņas par Krievijas raķešu un bezpilota lidaparātu notriekšanu, un armijai izdevies iznīcināt sešas raķetes Mikolajivas, Ļvivas un Dņipropetrovskas apgabalos, diennakts laikā Krievijas bruņotie spēki bija raidījusi 11 raķešu triecienus pa Ukrainas apdzīvotām vietām.
16. oktobrī plašsaziņas līdzekļos izplatījās ziņa, ka Irāna gatavojas piegādāt Krievijai vidējas darbības rādiusa (300 līdz 700 kilometru) ballistiskās raķetes "*Fateh-110*" un "*Zolfagha*", kā arī vairākus desmitus bezpilota lidaparātu „*Mohadžer-6*" un lielu skaitu Ukrainā jau izmantoto pašnāvnieku dronu.

18. oktobrī Ukrainas prezidents Volodimirs Zelenskis pavēstīja, ka Krievijas triecienos pret kritiskās infrastruktūras objektiem izpostīta trešdaļa elektrostaciju, kā rezultātā radušies plaši elektroapgādes traucējumi. Ukrainas izlūkdienests ziņoja, ka pirmajā dronu partijā, ko Krievija pasūtījusi no Irānas, bijuši 1750 droni. Irānas instruktori palīdzot Krievijas karavīriem palaist dronus-kamikadzes no Krimas poligoniem, kā arī no Baltkrievijas un no Kurskas apgabala teritorijas.
19. oktobrī Krievijas raķešu un Irānā ražoto dronu uzbrukumi notika Kijivas, Ivanofrankivskas, Černihivas, Vinnicas un Zaporižjas apgabalu energoapgādes infrastruktūrai. Ukrainas bruņotie spēki paziņoja, ka mēneša laikā tiem ir izdevies notriekt vismaz 223 Krievijai piegādātos irāņu kamikadzes dronus.
21. oktobrī ASV puse apstiprināja ziņas, ka Krievijas anektētajā Krimas pussalā ir ieradušies Irānas bruņoto spēku eksperti, lai apmācītu Krievijas spēkus, kā karā pret Ukrainu izmantot kaujas dronus. ASV piemēroja sankcijas pret Irānas fiziskajām un juridiskajām personām sankcijas.

31. oktobrī Krievijas kara aviācijas lidmašīnas Ukrainas virzienā izšāva vairāk nekā 50 raķešu, no kurām 44 izdevās notriekt pirms mērķa sasniegšanas.
15. novembrī Krievijas gaisa spēki no kara lidmašīnām palaida raķetes "H-101" un "H-555" un no Krievijas karakuģiem Melnajā jūrā *Kaļibr* raķetes, kas sagrāva civilo infrastruktūru 10 Ukrainas apgabalos. Ukrainas Gaisa spēki paziņoja, ka Krievija izšāvusi vairāk nekā 90 spārnoto raķešu un izmantojusi arī 10 irāņu dronus, Ukrainas pretgaisa aizsardzībai izdevies notriekt 73 raķetes un visus dronus.

15. novembrī Krievija mērķtiecīgi deva raķešu triecienu arī Ukrainas-Polijas pierobežā, tā rezultātā vienas raķetes atlūzas nokrita Polijas teritorijā, nogalinot divus cilvēkus. Polijas valdība un NATO vadība pauda uzskatu, ka tā bija Ukrainas pretgaisa aizsardzības sistēmas raķete *S-300*, ko, visticamāk, izšāva Ukrainas bruņotie spēki, mēģinot atvairīt Krievijas raķešu uzbrukumu.

23. novembrī Krievija veica nākamo lielo raķešu triecienu pa Kijivas un citu Ukrainas pilsētu civilo infrastruktūru, izšaujot aptuveni 70 spārnoto raķešu, no kurām 50 notrieca Ukrainas pretgaisa aizsardzība. Prezidents Zelenskis norādīja, ka Krievijas triecienu dēļ bez elektrības bija 11 apgabali, bet pakāpeniski bojājumi tikuši novērsti.

No 21. līdz 28. novembrim Krievijas karaspēks ar *Grad* raķešu sistēmām no Dņepras kreisā krasta 258 reizes apšaudīja Hersonas pilsētu un 30 apdzīvotas vietas tās apkaimē.

Pēc atkāpšanās no Hersonas un mobilizācijas 2022. gada novembra beigās Krievijas bruņoto spēku uzbrukuma smaile vērsās pret Bahmutu, tomēr no 1. oktobra līdz 20. decembrim Doneckas apgabala ofensīvā Krievijas karaspēks nespēja izpildīt uzdevumu ieņemt visu apgabalu un iekaroja vien 192 kvadrātkilometru plašu teritoriju.

5. decembrī Krievija uz infrastruktūras objektiem Odesas, Zaporižjas, Vinnicas, Kijivas, Čerkasu un citos apgabalos izšāva vairāk nekā 70 raķešu, Ukrainas pretgaisa aizsardzība notrieca vairāk nekā 60 raķešu.
10. decembrī kļuva zināms, ka Irāna gatavojas piegādāt Krievijai jaunu dronu partiju.

Vecgada vakarā Krievijas raķešu triecienā Kijivā nogalinātais civiliedzīvotājs.
14. janvāra Krievijas spārnoto raķešu triecienā sagrautais nams Dņipro pilsētā, kuras gruvešos atrada vairāk nekā 40 cilvēku, tostarp trīs bērnu, mirstīgās atliekas.
Harkivas Urbānās ekonomijas nacionālās universitātes telpas pēc 5. februāra Krievijas raķešu uzbrukuma.
Līdz 13. decembrim Krievija bija veikusi astoņus raķešu uzbrukumu viļņus Ukrainas civilajai infrastruktūrai.
16. decembrī Krievija pa civilās infrastruktūras objektiem Kijivā, Zaporižjā, Krivijrihā un citur izšāva 72 raķetes, no tām aptuveni 40 Kijivas virzienā. 60 no tām ukraiņi notrieca. Krivijrihā raķete sagrāva dzīvojamo māju, kurā bojā gāja četri cilvēki, tajā skaitā bērns.
Vēlāk kļuva zināms, ka no Krievijas lidmašīnas Baltkrievijas gaisa telpā izšauta spārnotā raķete H-55 nolidoja vairākus simtus kilometru virs Polijas un nogāzās valsts rietumu daļā mežā. Tikai 2023. gada aprīļa beigās to nejauši atrada vietējais iedzīvotājs.

29. decembra rītā Krievijas bruņotie spēki ar raķetēm un kamikadzes droniem *Shahed* no Rostovas apgabala, Kaspijas jūras un Melnās jūras kuģiem uzbruka gan galvaspilsētai Kijivai, gan Harkivai, Ļvivai, Odesai, Mikolajivai un citām pilsētām. Ukrainas armija paziņoja, ka Krievija izšāvusi 69 raķetes, tajā skaitā spārnotās raķetes un zenītraķetes S-300. Ukrainas pretgaisa aizsardzības spēki notrieca 54 spārnotās raķetes un 11 Irānā ražotos dronus. Baltkrievijas varasiestādes ziņoja, ka tās teritorijā nokrita Ukrainas pretgaisa aizsardzības sistēmas raķete S-300. Uz Harkivu bija izšautas arī četras zenītraķetes S-300 un 13 droni, no kuriem 11 izdevās notriekt. Odesas kara administrācija ziņoja, ka pretgaisa aizsardzības spēki virs Odesas apgabala notrieca 21 raķeti. Virs Dņipro pilsētas izdevās notriekt piecus *Shahed* dronus.
Naktī uz 30. decembri Krievija vēlreiz ar droniem uzbruka Ukrainas pilsētām. Virs Dņepropetrovskas un Zaporižjes apgabaliem Ukrainas karavīri notrieca desmit Krievijas bezpilota lidaparātus, tai skaitā deviņus Irānā ražotos *Shahed* dronus. Ukrainas Gaisa spēku pavēlniecība norādīja, ka notriektie Irānas trieciendroni ir bijuši no apmēram 250 dronu lielā otrā iepirkuma, no tiem Ukrainas pretgaisa aizsardzība jau likvidējusi 70.

2023. gada uzbrukumi
--------------------

2023. gada 1. janvārī Ukrainas gaisa spēku pavēlniecība paziņoja, ka Vecgada vakarā un Jaungada naktī Ukrainas pretgaisa aizsardzība notrieca 45 Irānā ražotos trieciendronus *Shahed-136*.
Naktī uz 2. janvāri Krievija izšāva uz Ukrainu divas bezpilota lidaparātu *Shahed* grupas, Ukrainas pretgaisa aizsardzības spēki virs Kijivas notrieca 20 objektus, vairākus dronus izdevās notriekt arī citos apgabalos. Ukrainas prezidenta administrācija pauda uzskatu, ka Krievija mēģina piespiest Ukrainu mainīt nostāju par okupācijas karaspēka izvešanu no anektētajām teritorijām pirms sarunām par karadarbības pārtraukšanu.
5. janvārī Vladimirs Putins uzdeva aizsardzības ministram Sergejam Šoigu nodrošināt, lai pareizticīgo Ziemassvētku laikā Ukrainas frontē ievērotu pamieru no 6. janvāra pulksten 12 līdz 7. janvāra pulksten 24.
Neraugoties uz vienpusēji izsludināto uguns pārtraukšanu, Krievijas karaspēks 6. janvārī apšaudīja frontes līnijai tuvu esošo Bahmutu, Kramatorsku, Hersonu un arī citas Ukrainas pilsētas.
2023. gada 11. janvārī kļuva zināms, ka par Ukrainas iebrukušo Krievijas spēku apvienotā grupējuma komandieri iecelts Valērijs Gerasimovs.

14. janvārī Krievijas spārnoto raķešu triecieni bija vērsti pret Kijivas un Dņipro pilsētām, bet Harkivu apšaudīja ar S-300 zenītraķetēm.
Daļēji sagrautās deviņstāvu dzīvojamās ēkas drupās Dņipro pilsētā atrada vismaz 21 cilvēka mirstīgās atliekas, nogalināto vidū bija arī pusaugu meitene. Uzbrukumā dažāda smaguma ievainojumus guva vismaz 73 cilvēki. Ukrainas Ģenerālprokuratūra ir ziņoja, ka raķetes triecienu izdarījis Krievijas 52. smago bumbvedēju aviācijas pulks, kas bāzējas Kalugas apgabalā. Naktī uz 16. janvāri raķešu uzbrukumā Zaporižjai ievainoja divus bērnus un vienu pieaugušo.
Līdz 16. janvārim ēkas gruvešos atrada vismaz 40 cilvēku, tostarp trīs bērnu, mirstīgās atliekas. Ukrainas prezidenta birojs pēc Krievijas raķetes trieciena pavēstīja, ka Ukrainas pretgaisa aizsardzība notriekusi Krievijas izšauto raķeti H-22, kas pēc tam trāpīja Dņipro daudzdzīvokļu mājā.

Naktī uz 26. janvāri Krievija pielietoja citu taktiku, lai izkliedētu Ukrainas pretgaisa aizsardzību un atklātu tās pozīcijas. Vispirms no Azovas jūras austrumu krasta palaida 24 dronus *Shahed-136/131*, kurus visus notrieca Ukrainas bruņoto spēku zenītraķešu vienības, iznīcinātāju aviācija, mobilās uguns grupas, sadarbojoties ar Ukrainas aizsardzības spēku citu struktūru pretgaisa aizsardzības vienībām. Taču tajā pašā dienā Krievija izšāva vēl 55 spārnotās raķetes, no kurām Ukrainas pretgaisa aizsardzība spēja notriekt 47, tādēļ Zaporižjas apgabalā raķetes triecienā nogalināja trīs cilvēkus, bet septiņus ievainoja, bet Kijivā viens cilvēks gāja bojā un divi tika ievainoti.

5. un 7. februārī notika atkārtoti Krievijas raķešu S-300 triecieni, kas sagrāva Harkivas Urbānās ekonomikas nacionālās universitātes piecstāvu ēku un nodarīja postījumus dzīvojamajiem namiem. Raķešu uzbrukumos Sumu apgabalā kādā privātmājā gāja bojā sieviete.

No 9. februāra vakara līdz 10. februāra pēcpusdienai Krievija ar raķetēm *Kaļibr* un droniem uzbruka sešiem Ukrainas apgabaliem. Tāpat ziņoja par vairāku stratēģisko bumbvedēju *Tu-95* pacelšanos, kuri izšāvuši spārnotās raķetes. Tikmēr Baltkrievijā gaisā pacēlās iznīcinātājs *MiG-31*, kas spēj pārvadāt hiperskaņas raķetes *Kinžal*. No karakuģiem Melnajā jūrā, no Belgorodas apgabala un no okupētās Zaporižjas apgabala daļas krievi izšāva 71 raķeti, no kurām 61 ukraiņiem izdevās notriekt, ukraiņi notrieca arī piecus no septiņiem droniem. Virs Kijivas notrieca 10 ienaidnieka raķetes, raķetes atlūzas nokrita galvaspilsētas Holosijevkas rajonā, nodarot bojājumus automašīnai un privātmājai.

Naktī no 8. uz 9. martu notriektās Krievijas spārnotās raķetes atliekas.
Pēc 10. februāra masveida Krievijas raķešu uzbrukuma Ukrainas armija prognozēja, ka nākamais ienaidnieka raķešu trieciens varētu notikt plašā Krievijas iebrukuma gadadienā 24. februārī. Melnajā jūrā pastāvīgi dežurējot 10 ar raķetēm aprīkoti Krievijas kuģi un divas zemūdenes.
Tomēr nākamais trieciens notika naktī uz 27. februāri ar 14 Irānas droniem "*Shahed*", no kuriem 11 (9 pie Kijivas) notrieca Ukrainas pretgaisa aizsardzības sistēmas, bet trīs droni Hmeļnickas pilsētā nogalināja vienu un ievainoja vismaz četrus cilvēkus.

3. martā Ukrainas Apvienoto spēku pavēlnieks Serhijs Najevs informēja, ka notriekto raķešu īpatsvars ir ievērojami mainījies un retos gadījumos pat ir lielāks par 80%. Viņš piebilda, ka Krievijas karaspēks arī mainījis taktiku un gaisa uzbrukuma līdzekļu pielietošanas paņēmienus, okupanti bieži izmanto viltus mērķus, lai vājinātu aizsardzību. Krievijas zenītraķešu S-300 triecienā Zaporižjas pilsētā sagrāva piecstāvu dzīvojamo ēku, gāja bojā vismaz četri cilvēki.
Naktī no 8. uz 9. martu Krievija izšāva 81 raķeti, tai skaitā 48 spārnotās raķetes, gaisa trauksme ilga teju septiņas stundas. Ukrainas pretgaisa aizsardzība notrieca 34 raķetes, bet mērķi sasniedza sešas hiperskaņas raķetes "Kinžal", Ļvivas apgabalā nogalinot piecus cilvēkus. Hersonas pilsētā nogalināja trīs cilvēkus. Kopumā Krievijas forsēto raķešu triecienu skaits pārsniedza 10.

Pēc Krievijas 28. aprīļa nakts raķešu trieciena sagrautā Umaņas dzīvojamā ēka, kurā bojā gāja vismaz 10, bet 18 cilvēki tika ievainoti.
13. martā prezidents Zelenskis pauda uzskatu, ka Ukrainas valsts nākotne ir atkarīga no tā, vai bruņotajiem spēkiem izdosies uzvarētu kauju par Bahmutu un, ka jādara viss, lai iznīcinātu ienaidnieka militāro spēku. Krievijas puse paziņoja, ka Bahmutas ieņemšana tai ir svarīga, lai varētu sagrābt visu Doneckas apgabalu, kas esot galvenais Kremļa mērķis šajā karā.

Naktī uz 23. martu Krievija uzbruka ar 21 bezpilota lidaparātu *Shahed*, 16 no tiem ukraiņi notrieca, tomēr dronu triecienos Kijivas apgabalā gāja bojā trīs cilvēki, bet septiņus cilvēkus ievainoja.
Naktī uz 28. martu Krievija uzbruka ar 15 droniem, 14 no tiem ukraiņi notrieca, bet viens drons sasniedza Dņipro pilsētu.

ASV Kara studiju institūts secināja, ka Krievijas ziemas ofensīva līdz 31. martam nespēja sasniegt uzdoto mērķi ieņemt visu Doneckas un Luhanskas apgabalu teritoriju.

4. aprīļa rītā Ukrainas Gaisa spēki paziņoja, ka ir iznīcinājuši 14 no 17 trieciendroniem *Shahed-136/131*, ko Krievijas karaspēks naktī raidīja uz Odesu.
14. aprīlī Krievijas raķešu *S-300* triecienā Slovjanskai bojā gāja vismaz astoņi cilvēki, arī divus gadus vecs bērns, bet 21 cilvēku ievainoja.

21. aprīlī Krievijas karaspēks veica 23 aviācijas triecienus, tai skaitā ar desmit *Shahed-136*, no kuriem astoņus notrieca Kijivas aizstāvji.

28. aprīļa naktī Krievijas karaspēks no bumbvedējiem Tu-95 Kaspijas jūras rajonā izšāva 23 spārnotās raķetes H-101 un H-555, no kurām 21 notrieca Ukrainas zenītartilērija. Tomēr Umaņas pilsētā Čerkasu apgabalā raķete daļēji sagrāva deviņstāvu dzīvojamo namu, bojā gāja 10 cilvēki, arī divi bērni, bet 18 cilvēkus ievainoja.
Pēc Ukrainas dronu uzbrukuma Sevastopoles naftas bāzei 1. maija rītā Krievijas spēki veica raķešu uzbrukumu Ukrainai ar 18 spārnotajām raķetēm H-101 un H-555, no kurām Ukrainas pretgaisa aizsardzības spēki iznīcināja 15. Raķetes bija izšautas no deviņiem Tu-95 bumbvedējiem Murmanskas apgabala ziemeļos un no diviem Tu-160 bumbvedējiem Kaspijas jūras austrumos. Pavlohradas pilsētā ievainojumus guva 25 cilvēki. Pēc dronu uzbrukuma Maskavas kremlim 3. maijā Krievijas karaspēka vienības veica haotiskus artilērijas un raķešu triecienus pa Hersonas apgabala apdzīvotajām vietām, kuros gāja bojā 21, bet 48 cilvēki tika ievainoti.

Naktī uz 13. jūniju Krievijas raķetes triecienā Krivijrihas dzīvojamo namu rajonā un vietējā ūdens apgādes uzņēmumā gāja bojā 11 cilvēki un 28 tika ievainoti.
Naktī uz 15. jūniju Krievijas spēki no Kaspijas jūras ar četrām stratēģiskās aviācijas lidmašīnām *Tu-95MS* uz Ukrainu palaida četras spārnotās raķetes "H-101/H-555", kā arī veica triecienus ar 20 trieciendroniem "Shahed-136/131", kurus ukraiņu pretgaisa aizsardzība notrieca. Trīs raķetes trāpīja rūpniecības objektos Krivijrihā Dņipropetrovskas apgabalā.

Naktī uz 19. jūniju Ukrainas Gaisa spēki ziņoja, ka notriektas četras Odesas virzienā no Melnās jūras lidojošas raķetes *Kaļibr*. Raķetes un dronus notrieca arī Harkivas, Doneckas, Luhanskas un Mikolajivas apgabalos.

27. jūnija vakarā Krievijas raķete sagrāva Kramatorskas pilsētas restorānu, ievainoja vismaz 56 un nogalināja vismaz astoņus cilvēkus, tostarp trīs bērnus.

Naktī uz 6. jūliju Krievija no Melnās jūras karakuģiem ar raķetēm apšaudīja Ļvivu, ievainojot vismaz 30 cilvēkus, bet bojā gāja vismaz četri cilvēki. Ukrainas pretgaisa aizsardzībai izdevās notriekt septiņas no 10 izšautajām raķetēm, tomēr raķetes *Kaļibr* atlūzas pēc notriekšanas sagrāva daudzdzīvokļu māju.

###### Gaisa uzbrukumi Kijivai

Ugunsgrēks pēc 16. maija Krievijas raķešu uzbrukuma Kijivai.
Naktī uz 4. maiju Krievijas karaspēks naktī atkal uzbruka gan Kijivai, gan Sumu, Zaporižjas un Odesas apgabaliem ar 24 Irānā ražotiem trieciendroniem un dažāda tipa raķetēm. Ukrainas spēki virs Kijivas notrieca visus dronus un raķetes, bet Odesā — 12 no 15 droniem, un pēc dažām dienām informēja, ka 4. maijā ap 2.30 ar pretgaisa aizsardzības sistēmu *Patriot* debesīs virs Kijivas notriekta arī hiperkaņas raķete *Kinžal*.
Naktī uz 8. maiju Krievija no militārā lidlauka Brjanskas apgabalā palaida 35 kaujas dronus *Shahed*, vairums no tiem bija notēmēti pa Kijivu. Ukrainas pretgaisa aizsardzības sistēmām izdevās iznīcināt visus lidrobotus, vismaz pieci cilvēki guva ievainojumus, krītot notriekto dronu atlūzām.

30. maija raķešu uzbrukums Kijivai.
Naktī uz 16. maiju notika liels Krievijas raķešu uzbrukums Kijivai, no trim pusēm tās virzienā raidot 18 dažāda veida raķetes un dronus īsā laika periodā. Ukrainas pretgaisa aizsardzības sistēmām izdevās notriekt visas raķetes, tai skaitā sešas *Kinžal* virsskaņas raķetes, kuras ilgu laiku uzskatīja par nenotriecamām. Raķešu atlūzas nokrita vismaz trīs pilsētas rajonos, aizdedzinot ēkas un automašīnas.

Naktī uz 26. maiju Krievija uz Ukrainas pilsētām izšāva 17 raķetes un 31 dronu, Dņipro pilsētā nogalinot divus un ievainojot 25 cilvēkus, arī trīs un sešus gadus vecus zēnus.
Naktī uz 28. maiju Krievija no Brjanskas un Krasnodaras apgabaliem uzbruka Kijivai ar 54 *Shahed* trieciendroniem. Ukrainas pretgaisa aizsardzībai izdevās notriekt 52 dronus. 29. maijā Krievija uz Kijivu izšāva 11 raķetes *Iskander-M* un *Iskander-K*, kuras visas izdevās notriekt.

Apvienotās Karalistes militārais izlūkdienests ziņoja, ka 2023. gada maijā Krievija uz Ukrainu raidījusi vairāk nekā 300 Irānā ražoto trieciendronu *Shahed*, Ukraina notriekusi vismaz 90% bezpilota lidaparātu. Kijiva apšaudīta gandrīz katru nakti gan ar *Shahed*, gan ar spārnotajām un ballistiskajām raķetēm *Iskander* un *Kinžal*. Pateicoties pretgaisa aizsardzības spēku darbībai, Kijivā nav bijis neviena tieša trāpījuma, bet visus postījumus nodarījušas notriekto dronu un raķešu atlūdzas.

Naktī uz 1. jūniju Krievija ar desmit *Iskander* raķetēm no Brjanskas apgabala atkal uzbruka Kijivai, kuras visas notrieca Ukrainas pretgaisa aizsardzība, taču raķešu atlūzas nogalināja trīs cilvēkus, tai skaitā 9 gadus vecu bērnu, un vēl 14 cilvēkus ievainoja.
Naktī uz 2. jūniju virs Kijivas un tās apkārtnē notrieca 30 trieciendronus un spārnotās raķetes.
16. jūnijā Ukrainas pretgaisa aizsardzības spēki pie Kijivas notrieca sešas virsskaņas ballistiskās raķetes *Kinžal*, sešas spārnotās raķetes *Kaļibr* un divus izlūkošanas bezpilota lidaparātus.

Naktī uz 20. jūniju Krievija ar 30 *Shahed* droniem uzbruka Kijivai un Ļvivai, no kuriem 28 izdevās notriekt, bet viens no droniem trāpīja kritiskās infrastruktūras objektam Ļvivā.
Naktī uz 3. augustu bija jau 820. gaisa trauksmes brīdinājums Kijivai kopš pilna mēroga iebrukuma sākuma. Ukrainas karavīri notrieca 15 dronus, arī 2. augustā virs Kijivas notrieca vairāk nekā 10 dronu *Shahed*.

2024. gada uzbrukumi
--------------------

2. janvāra naktī Krievija uzbruka ar 35 lidrobotiem *Shahed*-136/131, kas visi tika notriekti.
Rīta pusē sākās bumbvedēju Tu-95MS uzbrukums ar ne mazāk kā 70 spārnotajām raķetēm H-101/H-555/H-55.
Ienaidnieks izšāva arī desmit hiperskaņas raķetes H-47M2 *Kinžal* no iznīcinātājiem *MiG-31K*, trīs spārnotās raķetes *Kaļibr*, 12 raķetes *Iskander-M/S-300/S-400*, četras pretradiolokācijas raķetes H-31P.
Ukrainas aizstāvji notrieca visas *Kinžal* un *Kaļibr* raķetes, bet tikai 59 no 70 raķetēm H-101/H-555/H-55.

Atsauces
--------

1. ↑  Krievija par Irānas droniem maksājusi arī ar Rietumu ieročiem lsm.lv 2022. gada 9. novembrī
2. ↑  Medijs: Irāna pārdevusi munīciju Krievijai karā pret Ukrainu lsm.lv 2023. gada 5. jūnijā
3. ↑  Kijivā un citās Ukrainas pilsētās grand sprādzieni; ziņo par upuriem lsm.lv 2022. gada 10. oktobrī
4. ↑  Putins mēģina piespiest Lukašenko režīmu tieši iesaistīties karā pret Ukrainu lsm.lv 2022. gada 13. oktobrī
5. ↑  Diennakts laikā Krievijas raķetes trāpījušas vairāk nekā 40 apdzīvotās vietās Ukrainā lsm.lv 2022. gada 13. oktobrī
6. ↑  Ukrainā naktī apšaudīta Zaporižja; Zelenskis brīdina šodien saglabāt modrību lsm.lv 2022. gada 14. oktobrī
7. ↑  Izdevums: Irāna varētu nodot Krievijai ballistiskās raķetes un bezpilota lidaparātus lsm.lv 2022. gada 16. oktobrī
8. ↑  Krievijas triecienos nedēļas laikā Ukrainā izpostīti 30% elektrostaciju lsm.lv 2022. gada 18. oktobrī
9. ↑  Ukraina izvērš pretuzbrukumu Hersonas virzienā lsm.lv 2022. gada 19. oktobrī
10. ↑  ASV analītiķi: Ukrainai uzbrukuma risks no Baltkrievijas — tuvākajos mēnešos maz ticams lsm.lv 2022. gada 21. oktobrī
11. ↑  Krievija ar raķetēm apšauda Ukrainas pilsētas lsm.lv 2022. gada 31. oktobrī
12. ↑  Krievija ar raķetēm apšaudījusi Kijivu un citas Ukrainas pilsētas lsm.lv 2022. gada 15. novembrī
13. ↑  Krievija atkal apšauda Ukrainu ar raķetēm; nogalināti vismaz četri cilvēki lsm.lv 2022. gada 17. novembrī
14. ↑  Ukrainā jauni Krievijas raķešu triecieni; trāpījums arī daudzdzīvokļu ēkai Kijivā lsm.lv 2022. gada 23. novembrī
15. ↑  Krievija turpina intensīvas Ukrainas pilsētu apšaudes lsm.lv 2022. gada 29. novembrī
16. ↑  Kijiva: Krievi līdz gada beigām grib sasniegt Doneckas apgabala administratīvo robežu lsm.lv 2022. gada 27. decembrī
17. ↑  Krievija īsteno jaunu raķešu triecienu pa Ukrainas pilsētām lsm.lv 2022. gada 5. decembrī
18. ↑  «Mossad»: Irāna grasās palielināt bruņojuma piegādes Krievijai lsm.lv 2022. gada 23. decembrī
19. ↑  Ukraina devusi triecienu stratēģiski svarīgam tiltam okupētajā Melitopolē lsm.lv 2022. gada 13. decembrī
20. ↑  Speciāli no Kijivas. Ukraina atgūstas pēc piektdienas masīvā uzbrukuma lsm.lv 2022. gada 17. decembrī
21. ↑  Polijā turpinās «Krievijas raķetes» skandāls lsm.lv 2023. gada 12. maijā
22. ↑  Krievija izšāvusi raķetes uz Ukrainu; naktī dronu uzlidojumi vairākos apgabalos lsm.lv 2022. gada 29. decembrī
23. ↑  Ukrainā naktī daudzviet trauksmes signāli; atvaira dronu uzlidojumus lsm.lv 2022. gada 30. decembrī
24. ↑  Vecgada vakarā un Jaungada naktī Ukraina notriekusi 45 Krievijas dronus lsm.lv 2023. gada 1. janvārī
25. ↑  Krievija turpina gaisa triecienus pa Ukrainas pilsētām lsm.lv 2023. gada 2. janvārī
26. ↑  Putins uzdevis pareizticīgo Ziemassvētku laikā ievērot pamieru Ukrainas frontē lsm.lv 2023. gada 5. janvārī
27. ↑  Krievija arī izsludinātā pamiera laikā turpina apšaudīt Ukrainas pilsētas lsm.lv 2023. gada 6. janvārī
28. ↑  Kremlis kārtējo reizi nomainījis Ukrainā iebrukušo spēku komandieri lsm.lv 2023. gada 11. janvārī
29. ↑  Ukraina piedzīvojusi jaunu Krievijas raķešu masveida uzbrukumu lsm.lv 2023. gada 14. janvārī
30. ↑  Pieaudzis bojāgājušo skaits pēc Krievijas raķetes uzbrukuma daudzdzīvokļu ēkai Dnipro lsm.lv 2023. gada 15. janvārī
31. ↑  Krievijas raķešu uzbrukumā Ukrainas pilsētai Zaporižjai ievainoti trīs cilvēki
32. ↑  Krievijas raķetes uzbrukumā Dnipro pilsētā nogalināto skaits pieaudzis līdz 40 cilvēkiem lsm.lv 2023. gada 16. janvārī
33. ↑  Krievija īsteno raķešu uzbrukumu Ukrainai, darbojas pretgaisa aizsardzības sistēma lsm.lv 2023. gada 26. janvārī
34. ↑  Krievija ar raķetēm apšaudījusi Harkivu lsm.lv 2023. gada 8. februārī
35. ↑  Ukraina piedzīvo Krievijas kārtējo raķešu triecienu lsm.lv 2023. gada 10. februārī
36. ↑  Nākamais masveida Krievijas raķešu uzbrukums Ukrainai varētu notikt tieši 24. februārī lsm.lv 2023. gada 13. februārī
37. ↑  CIP priekšnieks: Ķīna ir pārsteigta par Krievijas karaspēka neveiksmēm Ukrainā lsm.lv 2023. gada 27. februārī
38. ↑  Ukrainas pretgaisa aizsardzība notriec 80% Krievijas raķešu lsm.lv 2023. gada 3. martā
39. ↑  Ukrainā jauni Krievijas raķešu triecieni; ziņo par postījumiem vairākos apgabalos lsm.lv 2023. gada 9. martā
40. ↑  ASV medijs: Ukrainas armijas kaujasspējas ir pasliktinājušās lsm.lv 2023. gada 14. martā
41. ↑  Krievija naktī uzbrukusi Ukrainai ar Irānas droniem lsm.lv 2023. gada 23. martā
42. ↑  Šonakt Ukrainā notriekti 14 Krievijas kaujas droni lsm.lv 2023. gada 28. martā
43. ↑
44. ↑  Krievija ar trieciendroniem uzbrukusi Odesas pilsētai Ukrainā lsm.lv 2023. gada 4. aprīlī
45. ↑  Krievijas raķešu triecienā Slovjanskā nogalināti astoņi cilvēki lsm.lv 2023. gada 14. aprīlī
46. ↑  Krievija ar droniem atkal uzbrukusi Ukrainas galvaspilsētai Kijivai lsm.lv 2023. gada 21. aprīlī
47. ↑  Krievija īsteno kārtējos nāvējošos raķešu uzbrukumus Ukrainā; nogalināti arī bērni lsm.lv 2023. gada 28. aprīlī
48. ↑  Ukrainas spēki naktī notriekuši 15 Krievijas raķetes no 18 lsm.lv 2023. gada 1. maijā
49. ↑  Krievijas apšaudēs Hersonas apgabalā nogalināts 21 cilvēks lsm.lv 2023. gada 3. maijā
50. ↑  Krievijas raķešu triecienos Ukrainas pilsētā Krivijrihā nogalināti 11 cilvēki, ievainoti - 28 lsm.lv 2023. gada 13. jūnijā
51. ↑  Ukraina notriekusi visus 20 trieciendronus un vienu no četrām spārnotajām raķetēm lsm.lv 2023. gada 15. jūnijā
52. ↑  Krievija naktī apšaudījusi Odesu un citas Ukrainas pilsētas lsm.lv 2023. gada 16. jūnijā
53. ↑  Krievija ar raķetēm apšaudījusi Kramatorsku; astoņi bojāgājušie lsm.lv 2023. gada 28. jūnijā
54. ↑  Krievijas raķešu triecienā Ļvivai dzīvību zaudējuši trīs un ievainoti vismaz astoņi cilvēki lsm.lv 2023. gada 6. jūlijā
55. ↑  Krievija naktī uzbrukusi Ukrainai ar droniem un raķetēm lsm.lv 2023. gada 4. maijā
56. ↑  Ukraina paziņo par pirmo notriekto Krievijas hiperskaņas raķeti lsm.lv 2023. gada 6. maijā
57. ↑  Zelenskis: Ukrainā turpmāk 9. maijā atzīmēs Eiropas dienu lsm.lv 2023. gada 8. maijā
58. ↑  Ukraina atvairījusi masīvu Krievijas raķešu uzbrukumu Kijivai lsm.lv 2023. gada 16. maijā
59. ↑  Ukrainas spēki izvērš ilgi gaidīto pretuzbrukumu, Krievijas raķete izpostījusi Dnipro poliklīniku lsm.lv 2023. gada 26. maijā
60. ↑  Krievija atkal vērsusi pret Kijivu plašu uzbrukumu ar kaujas droniem lsm.lv 2023. gada 28. maijā
61. ↑  Krievija apšaudījusi Kijivu ar raķetēm, pilsētas centrā dzirdami sprādzieni lsm.lv 2023. gada 29. maijā
62. ↑  Britu izlūki: Krievija maijā visintensīvāk apšaudīja Ukrainu ar vairāk nekā 300 irāņu dronu lsm.lv 2023. gada 5. jūnijā
63. ↑  Krievijas uzbrukumā Kijivai šorīt nogalināti 3 cilvēki lsm.lv 2023. gada 1. jūnijā
64. ↑  Virs Kijivas naktī notriekti 30 trieciendroni, raķetes un citi objekti lsm.lv 2023. gada 2. jūnijā
65. ↑  Āfrikas valstu līderu vizītes laikā Kijiva pakļauta Krievijas raķešu triecienam lsm.lv 2023. gada 16. jūnijā
66. ↑  Ukraina atkal piedzīvo Krievijas raķešu un dronu uzbrukumus lsm.lv 2023. gada 20. jūnijā
67. ↑  Ukraina notriekusi 15 ienaidnieka dronus, turpinās uzbrukumi Ukrainas ostām lsm.lv 2023. gada 3. augustā
68. ↑  «Forbes»: Otrdienas raķešu trieciens Krievijai izmaksājis 620 miljonus dolāru lsm.lv 2024. gada 3. janvārī